રાજકોટ મહાપાલિકામાં આજે સવારે ૧૧ કલાકે મેયર ડો.જૈમન ઉપાધ્યાયના અધ્યક્ષસ્થાને મિલકતવેરામાં કાર્પેટ એરિયાબેઈઝ પદ્ધતિના નિયમો મંજૂર કરી આ નવી પદ્ધતિ આગામી તા.૧લી એપ્રિલથી લાગુ કરવા માટે સ્પેશ્યલ બોર્ડ મિટિંગ બોલાવવામાં આવી હતી. દરમિયાન હજુ ગઈકાલે જ મેયરે એવી જાહેરાત કરી હતી કે આગામી બોર્ડથી નગરસેવકોને મોબાઈલ સાથે સભાગૃહમાં પ્રવેશવા દેવામાં ન આવે તેવા નિયમો ઘડવાનું વિચારાધીન છે. સભાગૃહની બહાર લોકર રાખવામાં આવશે અને તે લોકરમાં નગરસેવકોએ તેમના મોબાઈલ અને મહિલા કોર્પેારેટરોએ તેમના પર્સ સહિતની ચીજવસ્તુઓ લોકરમાં મુકીને જ સભાગૃહમાં પ્રવેશવાનું રહે તેવા નિયમો સલામતિના ભાગરૂપે તૈયાર કરવામાં આવનાર છે. દરમિયાન આજે મળેલી સ્પેશ્યલ બોર્ડ મિટિંગમાં નગરસેવકો તો દૂર પરંતુ ખુદ કમિશનરની પીઠ પાછળ બેઠેલા અધિકારીઓ મોબાઈલમાં મસ્ત હોવાનું નજરે પડયું હતું.